Συμμετοχή της Ελλάδας στη Eurovision 1986

Η Ελλάδα θα συμμετείχε στον Διαγωνισμό Τραγουδιού Eurovision 1986 που πραγματοποιήθηκε στις 3 Μαΐου στο Μπέργκεν της Νορβηγίας. Ο ελληνικός τηλεοπτικός φορέας Ελληνική Ραδιοφωνία Τηλεόραση (ΕΡΤ) επέλεξε εσωτερικά την Πωλίνα ως την εκπρόσωπο της Ελλάδας, με το τραγούδι «Βαγκόν λι». Παρόλα αυτά, η ΕΡΤ εξαναγκάστηκε να αποσυρθεί από τον Διαγωνισμό, καθώς συνέπεσε με το Μεγάλο Σάββατο των Ορθοδόξων και η EBU δεν δέχθηκε να αλλάξει την ημερομηνία διεξαγωγής, και τότε επίσης ο Αρχιεπίσκοπος Αθηνών Σεραφείμ απείλησε την Πωλίνα, αλλά και συνολικά όλα τα μέλη της αποστολής της ΕΡΤ, με αφορισμό, εάν η χώρα συμμετείχε στον Διαγωνισμό.

Ιστορικό

Πριν το διαγωνισμό του 1986, η Ελλάδα συμμετείχε στη Eurovision οκτώ φορές από το ντεμπούτο της το 1974. Το καλύτερο αποτέλεσμα της Ελλάδας ήταν η πέμπτη θέση το 1977 με το τραγούδι "Μάθημα Σολφέζ" των Πασχάλη, Μαριάννας, Ρόμπερτ & Μπέσσυς. Το χειρότερο αποτέλεσμα της Ελλάδας ήταν η 16η θέση το 1985 με το τραγούδι "Μοιάζουμε" του Τάκη Μπινιάρη.

Ο Ελληνικός ραδιοτηλεοπτικός φορέας Ελληνική Ραδιοφωνία Τηλεόραση (ΕΡΤ), εκπέμπει το γεγονός σε όλη την Ελλάδα και οργανώνει τον τρόπο επιλογής για τη συμμετοχή της χώρας. Η ΕΡΤ είναι υπεύθυνη για τη συμμετοχή της Ελλάδας στο διαγωνισμό της Eurovision από το ντεμπούτο της χώρας το 1974, αν και είχε αρχίσει να μεταδίδει τον διαγωνισμό ήδη από τη διοργάνωση του 1970.

Πριν τη Eurovision
Εσωτερική επιλογή
Η ΕΡΤ αποφάσισε να επιλέξει εσωτερικά τον εκπρόσωπο της Ελλάδας για τον Διαγωνισμό του 1986. Μετά από μια περίοδο υποβολής προτάσεων, η οποία ξεκίνησε τον Σεπτέμβριο του 1985 και έληξε στις 30 Μαρτίου 1986, μία κριτική επιτροπή που συστάθηκε από την ΕΡΤ, επέλεξε το τραγούδι «Βαγκόν λι» (Wagon lit) της Πωλίνας.

Απόσυρση
Ο Διαγωνισμός Τραγουδιού Eurovision 1986 πραγματοποιήθηκε το Σάββατο 3 Μαΐου, ημερομηνία που συνέπεσε με το Μεγάλο Σάββατο των Ορθοδόξων. Για τον λόγο αυτό, η ΕΡΤ και το ΡΙΚ προέβησαν σε ένσταση προς την EBU, ώστε να αλλάξει η ημερομηνία διεξαγωγής του Διαγωνισμού, η οποία όμως δεν έγινε δεκτή. Έτσι, ενώ το ΡΙΚ έλαβε τελικά μέρος, με την Ελπίδα και το τραγούδι «Τώρα ζω» (που ήρθε όμως στην τελευταία θέση), η ΕΡΤ αποφάσισε να αποσυρθεί από τον Διαγωνισμό.

Η απόφαση αυτή λήφθηκε μετά από αντιδράσεις τόσο του Τύπου όσο, κυρίως, και της Εκκλησίας. Ο Γενικός Διευθυντής της ΕΡΤ, κ. Χαλάτσης, είχε προτείνει να εγκριθεί από την EBU η ζωντανή μετάδοση του Διαγωνισμού από την ΕΡΤ1 μέχρι τις 23:30, οπότε και να γίνει διακοπή για την Αναστάσιμη Λειτουργία (το 1986 δεν υπήρχαν ακόμα ιδιωτικά κανάλια για να την μεταδώσουν, ενώ η ΕΡΤ2 αρνήθηκε να την μεταδώσει, λόγω κάκιστων σχέσεων ανάμεσα στα δύο κρατικά κανάλια την τότε εποχή, καθώς το καθένα τότε πίστευε ότι το ένα σνόμπαρε το άλλο), και το υπόλοιπο του Διαγωνισμού να μεταδοθεί από την ΕΡΤ1 μετά τα μεσάνυχτα σε μαγνητοσκόπηση. Η EBU απέρριψε την πρόταση, καθώς ήταν απαραίτητη η ζωντανή μετάδοση προκειμένου η χώρα να μην χάσει το δικαίωμα συμμετοχής στον διαγωνισμό, τονίζοντας ότι η ζωντανή μετάδοση ήταν απαραίτητη τουλάχιστον για τα μέλη της επιτροπής. Η ακόμα σοβαρότερη εξέλιξη, όμως, που οδήγησε αυτόματα στην ακύρωση της συμμετοχής της χώρας και στην άμεση αποχώρηση της αποστολής της ΕΡΤ, ήταν ότι ο Αρχιεπίσκοπος Αθηνών Σεραφείμ μόλις έμαθε την είδηση απείλησε την Πωλίνα, αλλά και συνολικά όλα τα μέλη της αποστολής της ΕΡΤ, με αφορισμό, εάν η χώρα συμμετείχε στον Διαγωνισμό.

Ο διαγωνισμός τελικά μεταδόθηκε στην Ελλάδα τηλεοπτικά από την ΕΡΤ1, σε μαγνητοσκόπηση, την επομένη του διαγωνισμού, ανήμερα του Πάσχα, με σχολιάστρια τη Μακώ Γεωργιάδου. Ωστόσο, μεταδόθηκε σε άβολη ώρα, στις 11:40 το βράδυ, και με κάκιστο μοντάζ και, σε κάποια τραγούδια, με διαφορετική σειρά εμφάνισης από την πραγματική.

Παραπομπές

Κατηγορία:Συμμετοχή της Ελλάδας στη Eurovision
Κατηγορία:Διαγωνισμός Τραγουδιού Eurovision 1986